دلوقتي احنا ربنا خلقنا للعبادة.. طب و عمارة الارض و الاختراعات و الحاجات دي ملهاش قيمة؟ عايزة بس افهم
لأ طبعًا ، ليها قيمة ، ومقصود شرعي عظيم.  بس مش لذاته ، يعني لو صدر من واحد كافر فهو عند الله لا يساوي شيئًا ، فكمّ عمر أقوام الدنيا كلها ، ثم خسف الله بهم ، وأدخلهم النار.  أبسط مثال بالنسبة لنا كمصريين : الفراعنة ، ناس عمروا الأرض ، وليهم سبق علمي في مجالات العالم كله ما كانش يعرف عنها حاجة لوقت قريب ، بس مع ذلك ربنا سبحانه وتعالى قضى عليهم بالنار غدوًا وعشيًا ، وقال "فصب عليهم ربّك سوط عذاب" فهي عمارة الأرض ، وتطوير حياة الإنسان دا مقصود شرعي بالفعل من حيث بناء الحياة عمومًا ، لكنها مش مقصود لذاته ، هو مقصود بالتبع لعبادة الله تعالى ، وإلا فإن الأرض كلها ، وما عليها ، والحياة الدنيا بما فيها ، كل دا = هيترمى في النار يوم القيامة ، وهيكون بلا قيمة. فهي تكون من جنس العمل الصالح ، إذا صدرت من مسلم يبتغي بأعماله وجه الله ، وتكون بلا قيمة أخروية ، وإن كانت لها قيمة دنيوية = إذا صدرت من كافر لا يبتغي بها وجه الله. دا بغض النظر بقى أن كل أمة ليها وجهة نظر في حوار الاختراعات دا وفلسفة ما من الأصل ، وعشان كده تلاقي أغلب اختراعات الفراعنة كانت مركزة على ما بعد الموت ، لاعتقادهم في الحياة الأخرى ، بينما الآخرين كانوا مركزين على الأبنية ذات الصلاحية للعيش في الدنيا. ، وبعضهم كانوا يخترعون لأجل بناء دور العبادة. والاختراعات الحديثة كلها بتصب في صالح "رفاهية الإنسان الفرد" ، وبتحدد الرفاهية دي إنها رفاهية دنيوية صرفة منفصلة عن الآخرة. وبالتالي هي مش حاجة في كل الأحيان بتكون نافعة أصلًا - قصدي الاختراعات - ، حسب معيار النفع عند كل أمة.